Endama Heyetê Rayberdişî yê Meclîsê Sûrîyeya Demokratîke (MSD)  Îlhame Ehmed derheqê hêriş û provakasyonanê Rojanwanî de û derheqê hêrişanê îşxalî yê dewleta tirke yê vera Başûrê Kurdîstanî de qisey kerd.
Îlhame Ehmed pare kerd ke netîceya weçînayîşê Sûrîye de krîzê herême bîyo pîlêr û rejîm wazeno kurdan çin biikero, mabênê kurdan û MÎTî reyde ereban de alozîyan vejo. Îlhame Ehmed vat: ''Minbic, Şedad û herêmanê bînan de meseleyê winasênî qewimîyayî. Rejîm keno ke nê meseleyan bivurno cîyakerdîya ereb û kurdan. No şero taybet zaf tehlukeyîn o. Ma îtîrafan de eşkera kerd ke rejîm seba vetişê alozîyan çeke dano eşîran. Îdareyê Xoserî heta nika verê nê tehlukeyan girewt. Minbic de zî wina bi. Nika ra pey zî Îdareyo Xoser do mesuldarîya xo bîyaro ca.''
Ehmede derheqê qefilnayîşê Berê Sînorî yê Til Koçerî de win vat: ''Hetkarîya ke kampanê multecîyan rê yena kerdene zaf tay a. Zafê nê hetkarîyan şino rejîmî. Şarê ma hewceyê derman û hetkarîya merdimîye yo coka akerdişê nê berî zaf girîng o. Ganî hetkarîyî dîrekt bêrê dayene Îdareyê Xoserî.''
Îlhame Ehmed dewamê qiseykerdişê xo de hêrişê vera Başûrê Kurdîstanî ercnayî û vat: ''Dewleta tirke armanc kena ke Mûsil û Kerkûk newe ra serê sînoranê xo bikera û xo rê PKK kena bahane. Dewleta tirke hetê bînî ra estbîyayîşê gerîlayan xo rê asteng zî vînena. Dewleta tirke wazena mabênê kurdan de şer veja. Pê girewtişê berê sînorî mabênê Rojawan û Başûrî de zî no kerd. Vakur de zî her roje sîyasetmedaranê kurdan erzena zîndanan.
Hêrişê vera Rojawanî kêm nêbîyî nika zî hêrişanê vera Başûrî dest pêkerd. Dewleta tirke wazena pêro kurdan qir bikera. Ganî kurdî destûr nêdê hêrişanê îşxalî û yewîya xo bîyarê ca. Wa kurdî welat û teberê welatî de vejîyayî meydanan û vera nê hêrişan bigêrê.''
